GRUP DE TREBALL
D’EDUCACIÓ PER LA SOSTENIBILITAT AL LLARG DE LA VIDA
DE SANT CUGAT DEL VALLÈS
MANIFEST SOBRE LA CRISI DE L’AIGUA

Qui som?

El Grup de Treball d’Educació per la Sostenibilitat de Sant Cugat és un grup format per mestres, professors/es, i educadors/es ambientals interessats en desenvolupar l’educació per la sostenibilitat a les escoles de Sant Cugat del Vallès. Aquest grup forma part del Pla de Formació Permanent del Departament d’Educació de la Generalitat de Catalunya. 

Volem crear i coordinar una xarxa d’escoles de Sant Cugat que treballi conjuntament per promoure l’educació per la sostenibilitat tant en l’àmbit de l’escola com també en l’àmbit de la nostra comunitat i del nostre territori per construir així una escola vinculada a l’entorn. 

En aquest curs 2007-2008 hem decidit treballar l’Educació per la Sostenibilitat a través de la creació d’horts escolars. Algunes escoles ja fa anys que treballen al voltant de l’hort com una eina educativa. Altres escoles han començat de nou aquest curs  a dissenyar plans per introduir l’hort ecològic com un espai educatiu on  desenvolupar el currículum. 

Però aquesta activitat s’ha vist truncada a partir del moment en que s’ha declarat l’Estat d’Excepcionalitat II del Decret vigent de Sequera, que, entre altres mesures, prohibeix regar els horts amb l'aigua potable de la xarxa d'abastament. 

Donat que l'hort és el centre del nostre treball i es tracta d'una eina educativa de primera importància, considerem prioritari reaccionar i abordar la situació col·lectivament. 

Què pensem?

Som conscients que aquesta situació no és puntual ni única, sinó un estat d'emergència planetària que ens porta ara a una crisi de l'aigua, que no és la primera ni serà la darrera. El canvi climàtic ens portarà més episodis d'aquesta situació, i el canvi global ens portarà altres moments crítics de crisis alimentàries i energètiques. 

Entenem que el Decret és una mesura presa pel Govern que sorgeix d'una situació límit a la que cal respondre. Però també veiem que aquesta situació s’ha anat repetint des de fa molts anys, i per tant hi ha una manca de previsió evident. 

Ens preocupa especialment l’ús i malbaratament d’aigua que es produeix a Sant Cugat, essent un dels municipis que gasta més aigua per càpita des de fa molts anys. Creiem que la Cultura de l’Aigua de tots plegats fomenta molt poca previsió i un malbaratament que cal treballar. Les darreres actuacions, però, demostren que el municipi té molta capacitat d’estalvi d’aigua. Esperem que aquesta capacitat puntual que s’ha demostrat es converteixi en permanent.

Què fem a l'escola?

Les escoles de Sant Cugat fa temps que treballem amb els nens, nenes i joves l’estalvi d’aigua en el context escolar, des dels més petits fins els més grans.

Les escoles de Sant Cugat també anem introduint el treball de l’aigua en fer un hort ecològic: hem fet, sempre que s’ha engegat un hort, l’opció de triar els sistemes de reg més eficients possibles. 

La Situació d'Excepcionalitat II ens ha agafat en un moment important de la nostra tasca. 

Què proposem en l’àmbit escolar?

1. Treballar per una nova cultura de l’aigua: Nosaltres, les escoles de Sant Cugat, ens proposem treballar a nivell educatiu amb els nens, nenes, joves, les seves famílies i el professorat per una Nova Cultura de l’Aigua que promogui la comprensió del paper de l’aigua en el món i la construcció d’accions col·lectives cap a l’ús racional i sostenible de l’aigua. 

2. Consolidar l’educació per la sostenibilitat a partir del treball a l’hort: També ens proposem seguir mantenint i potenciant l’hort escolar com un tret identificatiu de les escoles de Sant Cugat que ens lliga al territori, ens arrela al municipi i a realitats com el parc rural de la Torre Negra. Els horts escolars són una eina didàctica que ha d’aconseguir implicar les comunitats escolars en els reptes de la sostenibilitat, especialment els relatius a l’aigua. En aquests horts, apart de l’Ajuntament, han invertit diners, esforç i il·lusió les AMPAs, i és important respectar i mantenir aquesta feina educativa.

3. Incorporar solucions tècniques per a l’estalvi d’aigua: Volem superar la contradicció a nivell de valors que afecta la nostra tasca educativa: d’una banda s’educa en l’estalvi d’aigua i d’una altra l’alumnat veu com els edificis i instal·lacions escolars no són gens eficients en l’ús de l’aigua en general. Alguns centres escolars hem introduït dipòsits d’aigües pluvials, airejadors-estalviadors a les aixetes i altres mecanismes quan ha estat possible. És important acabar aquesta tasca a tots els edificis i instal·lacions escolars. La nostra tasca serà continuar treballant educativament i serem transparents en com accedim a l’aigua. 

Què proposem en l’àmbit polític?

4. Valorar l’especificitat dels horts escolars: Demanem que l’administració faci un esforç per afinar més en la seva promulgació de mesures o en la seva aplicació per tal de distingir l’ús educatiu prioritari dels horts escolars per sobre d’altres realitats com són els jardins -fins i tot els escolars-, camps d’esport (golfs o altres). També veiem  que és important distingir entre els jardins escolars i els horts, especialment. 

5. Desenvolupar mesures d’implantació de sistemes tècnics d’estalvi d’aigua a les escoles: És important reaccionar davant d’aquesta situació tot demanant la priorització al Pla d’Escoles de la implantació de sistemes tècnics d’estalvi d’aigua als edificis i de  recaptació o altres tècniques que permetin diversificar l'entrada d'aigua pel reg dels horts (fonts alternatives d’abastament), de manera que les situacions futures de sequera no impedeixin l'activitat dels horts. Aquests sistemes han d'adequar-se a cada realitat i poden ser pous, recollides pluvials municipals, trasllat amb cubes des de plantes de depuració d'aigües residuals, o aquelles solucions més adequades.

6. Desenvolupar mesures per poder regar els horts escolars durant l’estiu 2008:  Davant de la possibilitat de que a l’estiu hi hagi unes condicions excessivament dures pel manteniment de l’hort, demanem que aquestes mesures contemplin la necessitat de mantenir l’activitat amb els casals d’estiu i reprendre-la a la tornada al setembre de 2008. 

7. Potenciar un model de ciutat sostenible en relació a l’aigua: Plantegem la necessitat d'un canvi de model de ciutat que faci front de manera clara els reptes socioambientals actuals i fomenti escenaris de sostenibilitat: cal canvis de vegetació, estudis profunds sobre les possibilitats de diversificar l’accés a l’aigua al municipi, mecanismes d’estalvi col·lectius, etc.

Grup d’Educació per la Sostenibilitat al Llarg de la Vida 

Sant Cugat del Vallès, Abril 2008

EB Gargot
EB Cavall Fort
CEIP L’Olivera
CEIP Gerbert d’Orlach
CEIP Pi d’en Xandri
CEIP Pins del Vallès

CEIP Catalunya
CEIP La Floresta
CEIP Turó Can Mates
CEIP L’Onzena
CEIP Ferran i Clua
IES Angeleta Ferrer
IES Joaquima Pla Farreras

EB El Niu